-Na osnovu člana 15 stav 5, člana 18 stav 4 i člana 32 stav 5 Zakona o stočarstvu ("Službeni list CG", br. 72/10 i 48/15), Ministarstvo poljoprivrede i ruralnog razvoja donijelo je

Pravilnik o načinu vođenja i sadržaju registra pravnih lica za uzgoj, selekciju, proizvodnju i promet pčelinjih matica

Pravilnik je objavljen u "Službenom listu CG", br. 17/2017 od 17.3.2017. godine, a stupio je na snagu 25.3.2017.

Član 1

Ovim pravilnikom propisuje se način vođenja i sadržaj registra pravnih lica za uzgoj, selekciju, proizvodnju i promet pčelinjih matica (u daljem tekstu: Centar za uzgoj pčelinjih matica), bliža sadržina i vrste matične evidencije pčelinjih matica, uslovi u pogledu objekata, opreme i stručne spreme zaposlenih u Centru za uzgoj pčelinjih matica, uslovi gajenja i veličina zaštitnog pojasa oko Centra za uzgoj pčelinjih matica.

Član 2

Registar Centara za uzgoj pčelinjih matica sadrži sljedeće podatke:

- naziv i sjedište Centra za uzgoj pčelinjih matica;

- ime, prezime i adresu pčelara odgajivača pčelinjih matica;

- broj pčelinjih društava Centra za uzgoj pčelinjih matica;

- lokaciju pčelinjaka;

- broj rješenja o upisu u Centralni registar registrovanih, odnosno odobrenih objekata; i

- broj rješenja o upisu u Registar poljoprivrednih gazdinstava.

Registar iz stava 1 ovog člana vodi se u pisanoj ili elektronskoj formi.

Član 3

Matična evidencija pčelinjih matica sadrži:

- podatke o porijeklu, odgajanju, selekciji, potomstvu i prometu matice rodonačelnice;

- matični broj pčelinje matice;

- identifikacioni broj pčelinje matice;

- lokaciju pčelinjaka;

- naziv Centra za uzgoj pčelinjih matica.

Član 4

Vrste matične evidencije su:

- osnovna matična knjiga;

- odgajivačka knjiga; i

- odgajivački kontrolni list.

Osnovna matična knjiga pored podataka iz člana 3 ovog pravilnika sadrži i sljedeće podatke:

- godinu u kojoj je matica odgajana i oplođena;

- boju kojom je matica obilježena;

- broj pod kojim je pčelinjak upisan u Centralni registar registrovanih, odnosno odobrenih objekata;

- ime i prezime pčelara odgajivača pčelinjih matica.

Odgajivačka knjiga pored podataka iz člana 3 ovog pravilnika sadrži i sljedeće podatke:

- ime, prezime i adresu odgajivača pčelinjih matica;

- podatke za svaku maticu rodonačelnicu i njen podmladak posebno;

- datum pakovanja oplođene matice u odgovarajući matični kavez.

Odgajivački kontrolni list pored podataka iz člana 3 ovog pravilnika sadrži i sljedeće podatke:

- datum isporuke matica kupcu;

- ime, prezime i adresu pčelara odgajivača pčelinjih matica;

- potpis pčelara odgajivača pčelinjih matica.

Član 5

Centar za uzgoj pčelinjih matica treba da ima odgovarajuću površinu za gajenje i praćenje rodonačelničkih linija, smještaj odgajivačkih društava i oplodnjaka.

Površina iz stava 1 ovog člana treba da je odcjedna, zaklonjena od vjetra, udaljena najmanje 500 metara od magistralnog puta i drugih izvora zagađenja, da ima pristup pčelinjoj paši i izvoru čiste vode za piće.

Centar za uzgoj pčelinjih matica treba da ima objekat za potrebe presađivanja i manipulacije sa pčelinjim priplodnim materijalom sa:

- opremom za presađivanje (izolator za maticu, odgajivačke ramove, matične osnove, igle za presađivanje);

- računarskom opremom za elektronsku obradu podataka;

- opremom za grijanje i ovlaživanje vazduha radi održavanja potrebnih mikroklimatskih uslova.

Centar za uzgoj pčelinjih matica treba da ima najmanje 100 pčelinjih društava, koja su smještena u isti tip košnica na istom mjestu i u kojima se redovno vrše veterinarski pregledi.

Centar za uzgoj pčelinjih matica treba da ima zaposleno najmanje jedno lice koje ima nacionalni okvir kvalifikacija obrazovanja VII 1 nivo iz oblasti stočarstva za vršenje poslova mjerenja, testiranja, ocjenjivanja osobina i kontrolisane oplodnje matica majki za potrebe odgajivačko-selekcijskog programa pčelarstva, gajenja i prometa priplodnog materijala pčela u skladu sa odgajivačko-selekcijskim programom.

Član 6

Veličina zaštitnog pojasa oko Centra za uzgoj selekciju pčelinjih matica treba da iznosi 3 000 metara.

U zaštitnom pojasu iz stava 1 ovog člana, mogu se gajiti pčele, vršiti selekcija i promet pčela i pčelinjeg priplodnog materijala.

Pčele koje se gaje u Centru za uzgoj pčelinjih matica, ne mogu se ukrštati sa neselekcionisanim priplodnim materijalom.

Član 7

Ovaj pravilnik stupa na snagu osmog dana od dana objavljivanja u "Službenom listu Crne Gore".

Broj: 011-6/17-2

Podgorica, 8. marta 2017. godine

Ministar,

mr **Milutin Simović**, s.r.